Kim Jong-suk

Kim Jong-suk (* 24. Dezember 1917 in Osan; † 22. September 1949 in Pjöngjang) hett in de koreaansche Partisanenarmee in’n Wedderstand gegen de japaansche Armee kämpft un is de Ehfro vun Kim Il-sung un de Moder vun Kim Jong-il wesen.


Kim Jong-suk is as Dochter vun en armen Buur in’n Noorden vun Korea boren. Dat Land weer to disse Tied vun de Japaners besett un ehr Familie hett 1922 wegen de slechten Levensümstänn Korea verlaten un is na China gahn. An’n 10. Juli 1932 hett se sik den Kommunistischen Jugendverband vun Korea anslaten, den Kim Il-sung grünnt harr. An’n 25. April 1936 hett se sik to ene Eenheit vun de Koreaansche Volksarmee ünner Kommando vun Kim Il-sung mellt un is an’n 25. Januar 1937 Maat vun de Kommunistische Partei worrn. 

Tohoop mit Kim Il-sung, den se 1935 kennenlehrt un 1940 heiraadt harr, güng Kim Jong-suk in de Sowjetunion. Dor hett se ok, in dat Dörp Wjatskoje, an’n 16. Februar 1941 den Söhn Kim Jong-il kregen.

Na de Kapitulatschoon vun Japan güng de Familie Kim mit de sowjetsche Rode Armee trüch na Korea. Een Johr nadem de Demokraatsche Volksrepublik Korea utropn worrn is, an’n 22. September 1949, is Kim Jong-suk bi ene Fehlgeboort doodbleven.

As Ehfro vun’n „ewigen Präsident“ Kim Il-sung un as Moder vun Kim Jong-il hett se nu noch en groot Bedüden in Noordkorea. Tohoop mit ehrn Mann un ehrn Söhn is se Deel vun’n noordkoreaanschen Personenkult. Se warrt stiliseert as Fro, de ut arme Verhältnisse keem, de markt hett, dat de Gesellschopsordnung ungerecht is, denn de Bedüden vun Kim Il-sung sien Ideen kennt hett un vun dor af an tapper för de Revolutschoon kämpft hett un tro an Kim Il-sung sien Sied stünn. An’n 21. September 1972 hett se den Titel „Heldin vun de Demokraatsche Volksrepublik Korea“ tokennt kregen.

Kategorie:Börger von Noordkorea
Kategorie:Fru
Kategorie:Boren 1917
Kategorie:Storven 1949